องค์การเภสัชกรรม องค์การขายยาไม่แพง
“ทำไมยาราคาแพง” คำถามนี้เราน่าจะเคยได้ยินกันบ่อยๆ ถ้าเราเป็นคนที่พอจะจ่ายได้ ก็คงไม่กังวลเท่าไหร่ แต่สำหรับคนที่มีเงินไม่มาก จะทำอย่างไร  สำหรับทางออกเรื่องนี้ เริ่มมีมานานแล้ว นั่นคือการจัดตั้งองค์การเภสัชกรรม  ลงทุนแมนจะเล่าให้ฟัง
1 มิ.ย. 2561

องค์การเภสัชกรรม องค์การขายยาไม่แพง / โดย ลงทุนแมน
“ทำไมยาราคาแพง” คำถามนี้เราน่าจะเคยได้ยินกันบ่อยๆ
ถ้าเราเป็นคนที่พอจะจ่ายได้ ก็คงไม่กังวลเท่าไหร่
แต่สำหรับคนที่มีเงินไม่มาก จะทำอย่างไร
สำหรับทางออกเรื่องนี้ เริ่มมีมานานแล้ว
นั่นคือการจัดตั้งองค์การเภสัชกรรม
ลงทุนแมนจะเล่าให้ฟัง
ย้อนกลับไปเมื่อปี 2478 ก่อนที่จะเกิดสงครามโลกครั้งที่ 2
ดร.ตั้ว ลพานุกรม ซึ่งดำรงตำแหน่งอธิบดีกรมวิทยาศาสตร์ กระทรวงเศรษฐการ ได้พิจารณาเห็นว่าประเทศไทยควรมีโรงงานผลิตยาเองเนื่องจากมีวัตถุดิบที่พร้อมอยู่แล้ว และเป็นการป้องกันไม่ให้เงินตรารั่วไหลออกนอกประเทศ
ในอีก 4 ปีถัดมาโรงงานยาแห่งแรกของประเทศไทยก็เกิดขึ้น และภายหลังได้กลายมาเป็นองค์การเภสัชกรรมอย่างที่เราเห็นกันทุกวันนี้
แล้วองค์การเภสัชกรรมมีบทบาทอย่างไรในประเทศไทย ?
รู้หรือไม่ว่า ตอนนี้ประเทศไทยหมดไปกับค่ายาปีละเท่าไหร่
ปี 2558 อยู่ที่ 152,900 ล้านบาท
ปี 2559 อยู่ที่ 161,000 ล้านบาท
ปี 2560 อยู่ที่ 169,000 ล้านบาท
พบว่าในช่วง 5 ปีที่ผ่านมาเพิ่มขึ้นเฉลี่ยปีละ 4.6%
แต่ที่น่าตกใจกว่านั้นคือ เมื่อเราเปรียบเทียบกับ มูลค่าการนําเข้ายา
ปี 2559 มีมูลค่าการนำเข้า 49,020 ล้านบาท
ปี 2560 มีมูลค่าการนำเข้า 50,784 ล้านบาท
มูลค่าการนำเข้ายาคิดเป็น 30 % ของมูลค่าตลาดยา
แปลว่าเราจะต้องเสียเงินค่ายาให้กับต่างชาติมากถึงปีละหลายหมื่นล้านบาท
ทุกอย่างเป็นไปตามที่ ดร.ตั้ว ลพานุกรม คาดการณ์ไว้ ถึงแม้ว่าจะผ่านมาถึง 83 ปีแล้วก็ตาม
เพราะฉะนั้น หน้าที่หลักขององค์การเภสัชกรรมก็คือ การสนับสนุนให้คนใช้ยาที่ผลิตเองในประเทศ เพื่อที่เราจะได้มียาใช้กันในราคาไม่แพง
ซึ่งตอนนี้เองยาที่ผลิตในประเทศส่วนใหญ่จะใช้บริโภคในประเทศเป็นหลักประมาณ 95% ของปริมาณการผลิตทั้งหมด
ถ้าใครเคยไปโรงพยาบาลรัฐที่เราคนไทยสามารถใช้สิทธิประกันสุขภาพถ้วนหน้า เพื่อรับการรักษาฟรี
เราจะพบว่ายาพื้นฐานของโรคที่คนไทยส่วนใหญ่จะเป็นกันคือ โรคความดัน เบาหวาน ไขมัน ล้วนแล้วแต่ผลิตมาจากองค์การเภสัชกรรม
นอกจากการผลิตยาเองแล้ว องค์การเภสัชกรรมยังช่วยเหลือในการจัดหายาเฉพาะโรคบางกลุ่มที่มีราคาแพงโดยการเจรจากับบริษัทยาต่างๆ
แล้วทำไมเราไม่ผลิตยาในประเทศเองทั้งหมด?
ถ้าใครเคยได้ยินเรื่องสิทธิบัตรยา
สิทธิบัตรยา ทำให้ยาใหม่ๆ ที่ใช้ในการรักษาหลายตัวยังไม่สามารถนำมาผลิตเองได้ทันทีซึ่งอาจจะต้องรอถึงเกือบ 20 ปี
แต่สำหรับประเทศไทยเอง แม้ว่าจะไม่ติดเรื่องสิทธิบัตรยา
เรื่องเทคโนโลยีในการผลิตยาตอนนี้เองก็เป็นปัญหาเช่นกัน
เมื่อผลิตเองไม่ได้ เราจึงต้องนำเข้ายาเป็นส่วนใหญ่ อย่างที่เราเห็นกันทุกวันนี้
รายได้ขององค์การเภสัชกรรม
ปี 2558 รายได้ 13,759 ล้านบาท กำไร 1,333 ล้านบาท
นำเงินส่งรัฐบาล 1,605 ล้านบาท
ปี 2559 รายได้ 15,303 ล้านบาท กำไร 1,505 ล้านบาท
นำเงินส่งรัฐบาล 698 ล้านบาท
จะเห็นได้ว่านอกจากขายยาราคาไม่แพงให้คนไทยแล้ว องค์การเภสัชกรรมยังนำส่งเงินให้รัฐบาลได้ด้วย
อย่างไรก็ตาม
แม้ว่าในตอนนี้จะมีองค์การเภสัชกรรมช่วยในการให้ประชาชนทุกคนมียาใช้อย่างทั่วถึง
แต่ก็ยังไม่เพียงพอต่อความต้องการยาของประชากรทั่วประเทศ
การแก้ปัญหาของเรื่องนี้จึงไม่ใช่ของประเทศ
แต่เป็นของทุกคน
เพราะว่าปัญหาสุขภาพส่วนใหญ่แล้ว ก็เกิดจากการใช้ชีวิตของตัวเราเองทั้งนั้น
ถ้าเราทุกคนช่วยกันดูแลสุขภาพตัวเอง
เพียงแค่นี้ เราก็จะช่วยให้ประเทศประหยัดค่ายาได้ไม่น้อยเลย..
----------------------
ถ้าสุขภาพดี นอกจากจะประหยัดค่ายาแล้ว ยังมีเวลาอ่านบทความเพิ่มอีกด้วย
ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
[6860].